CELEX: 32019D0638
Language: sl
Date: 2019-04-15 00:00:00
Title: Sklep Sveta (EU) 2019/638 z dne 15. aprila 2019 o stališču, ki se v imenu Evropske unije zavzame na štirinajstem zasedanju Konference pogodbenic glede določenih sprememb prilog II, VIII in IX k Baselski konvenciji o nadzoru prehoda nevarnih odpadkov preko meja in njihovega odstranjevanja

24.4.2019   
               
               
                  SL
               
               
                  Uradni list Evropske unije
               
               
                  L 109/19
               
            
         SKLEP SVETA (EU) 2019/638
         z dne 15. aprila 2019
         o stališču, ki se v imenu Evropske unije zavzame na štirinajstem zasedanju Konference pogodbenic glede določenih sprememb prilog II, VIII in IX k Baselski konvenciji o nadzoru prehoda nevarnih odpadkov preko meja in njihovega odstranjevanja
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Baselska konvencija o nadzoru prehoda nevarnih odpadkov preko meja in njihovega odstranjevanja (v nadaljnjem besedilu: Konvencija) je začela veljati 1992, Unija pa jo je sklenila s Sklepom Sveta 93/98/EGS (1).
                  
               
                     (2)
                  
                  
                     Uredba (ES) št. 1013/2006 Evropskega parlamenta in Sveta (2) izvaja Konvencijo in Sklep C(2001)107/FINAL Sveta Organizacije za gospodarsko sodelovanje in razvoj (OECD) o spremembi Sklepa C(92)39/FINAL o nadzoru prehoda odpadkov za predelavo preko meja (v nadaljnjem besedilu: sklep OECD) v Uniji.
                  
               
                     (3)
                  
                  
                     V skladu s Konvencijo Konferenca pogodbenic preuči in po potrebi sprejme spremembe Konvencije. Spremembe Konvencije se sprejmejo na zasedanju Konference pogodbenic.
                  
               
                     (4)
                  
                  
                     Konferenca pogodbenic naj bi na svojem štirinajstem zasedanju preučila in po potrebi sprejela spremembe prilog h Konvenciji. S temi spremembami bi se dodali vnosi v priloge II in VIII h Konvenciji ter spremenil vnos B3010 v Prilogi IX h Konvenciji.
                  
               
                     (5)
                  
                  
                     Predlogi za spremembo prilog II, VIII in IX h Konvenciji, ki jih je predložila Norveška, so bili pogodbenicam poslani 26. oktobra 2018. Pogodbenicam je bil 6. decembra 2018 poslan popravek predloga za spremembo Priloge IX. V skladu s predlogi bi bili plastični odpadki, ki zahtevajo posebno obravnavo, in nevarni plastični odpadki, kot so določeni v novih vnosih v prilogah II in VIII h Konvenciji, podvrženi nadzornemu sistemu Konvencije, medtem ko bi se z nenevarnimi plastičnimi odpadki, ki spadajo pod spremenjen vnos B3010 v Prilogi IX h Konvenciji, med državami še naprej trgovalo pod sedanjimi pogoji v skladu s Konvencijo.
                  
               
                     (6)
                  
                  
                     Unija bi morala podpreti cilje predlaganih sprememb prilog h Konvenciji, saj bodo prispevali k: izboljšanju kontrol nad izvozom plastičnih odpadkov; preprečevanju izvoza plastičnih odpadkov v države, ki nimajo ustrezne infrastrukture za učinkovito zbiranje odpadkov in okolju varno ravnanje z njimi; podpiranju okolju varnega ravnanja s plastičnimi odpadki; zmanjševanju tveganja, da zadevni plastični odpadki najdejo pot v okolje; ter preprečevanju globalne okoljske problematike, ki jo predstavljajo morski odpadki. Vendar pa bi morala Unija predlagati in podpreti spremembe prilog h Konvenciji, ki jih je predlagala Norveška, da se pojasni področje uporabe teh sprememb ter izboljša besedilo in določi ustrezen poznejši datum za uporabo teh sprememb, kot je predviden v členu 18 Konvencije, ter tako olajša njihovo izvajanje in izvrševanje.
                  
               
                     (7)
                  
                  
                     Primerno je ohraniti sedanje stanje za pošiljke nenevarnih plastičnih odpadkov, vključno z nekaterimi mešanicami nenevarnih plastičnih odpadkov, znotraj Unije in EGP, in zato ne uporabljati sistema nadzora, ki izhaja iz vključitve vnosa v Prilogo II h Konvenciji za take pošiljke. Zato bi morala Unija, kolikor je to potrebno, uporabiti postopke iz sklepa OECD in postopek za sklepanje dvostranskih, večstranskih ali regionalnih sporazumov ali dogovorov v zvezi s prehodom nevarnih odpadkov ali drugih odpadkov s pogodbenicami ali nepogodbenicami v skladu s Konvencijo za zagotovitev, da se zaradi sprejetja spremembe Priloge II h Konvenciji ali spremembe vnosa B3010 v Prilogi IX h Konvenciji ne uvedejo nobene dodatne kontrole pošiljk nenevarnih plastičnih odpadkov, vključno z nekaterimi mešanicami nenevarnih plastičnih odpadkov, znotraj Unije in EGP.
                  
               
                     (8)
                  
                  
                     Primerno je določiti stališče, ki se v imenu Unije zavzame na štirinajstem zasedanju Konference pogodbenic, glede sprememb prilog II, VIII in IX h Konvenciji, saj bodo te spremembe zavezujoče za Unijo ter bodo lahko odločilno vplivale na vsebino prava Unije, in sicer na Uredbo (ES) št. 1013/2006 –
                  
               SPREJEL NASLEDNJI SKLEP:
         
            Člen 1
            
               1.   Stališče, ki se v imenu Unije zavzame na štirinajstem zasedanju Konference pogodbenic Baselske konvencije o nadzoru prehoda nevarnih odpadkov preko meja in njihovega odstranjevanja (v nadaljnjem besedilu: Konvencija), je, da se podpre sprejetje sprememb prilog II, VIII in IX h Konvenciji, da bi se dodali in spremenili vnosi glede plastičnih odpadkov, ob upoštevanju naslednjega:
               
                           (a)
                        
                        
                           Unija podpira spremembe, ki jih je predlagala Norveška, za vključitev novega vnosa za nenevarne plastične odpadke (ki so podvrženi nadzornemu sistemu Konvencije) v Prilogo II h Konvenciji, če je pojasnjeno, da ta vnos zajema tudi mešanice nenevarnih plastičnih odpadkov in da je ta vnos jasno opredeljen, med drugim z jasnim besedilom vnosa B3010 v Prilogi IX h Konvenciji, da bi se olajšalo izvajanje in izvrševanje obveznosti pogodbenic v zvezi z vključitvijo novega vnosa v nenevarnega plastičnega odpadka Prilogo II h Konvenciji;
                        
                     
                           (b)
                        
                        
                           Unija podpira spremembe, ki jih je predlagala Norveška, za vključitev novega vnosa za nevarne plastične odpadke (ki so podvrženi nadzornemu sistemu) v Prilogo VIII h Konvenciji, če je pojasnjeno, da ta vnos zajema tudi mešanice nevarnih plastičnih odpadkov;
                        
                     
                           (c)
                        
                        
                           Unija podpira predlog Norveške za spremembo vnosa B3010 v Prilogi IX za nenevarne plastične odpadke (ki niso podvrženi nadzornemu sistemu), razen če taki odpadki vsebujejo snov iz ene od kategorij v Prilogi I h Konvenciji v takem obsegu, da izkazujejo nevarne lastnosti iz Priloge III h Konvenciji, če se ta predlog spremeni zaradi:
                           
                                       (i)
                                    
                                    
                                       pojasnitve področja uporabe, tako da se v vnos vključijo le nemešani plastični materiali, namenjeni za recikliranje ali pripravo za ponovno uporabo, po možnosti omejeno na operacijo R3 iz Priloge IV h Konvenciji;
                                    
                                 
                                       (ii)
                                    
                                    
                                       izboljšanja besedila in poenostavitve opredelitve vnosa B3010 v Prilogi IX h Konvenciji, da se olajšata izvajanje in izvrševanje obveznosti pogodbenic v zvezi s spremembo tega vnosa, zlasti ker je ta vnos povezan s predlaganim vnosom za nenevarne plastične odpadke v Prilogo II h Konvenciji;
                                    
                                 
                     
                           (d)
                        
                        
                           Unija predlaga in podpira določitev ustreznega poznejšega datuma za uporabo sprememb, kot je datum, predviden v členu 18 Konvencije.
                        
                     
            
               2.   Če se na štirinajstem zasedanju Konference pogodbenic Konvencije sprejme vključitev novega vnosa za nenevarne plastične odpadke v Prilogo II ali sprememba vnosa B3010 v Prilogi IX h Konvenciji ali če sta sprejeta oba, Unija po potrebi sprejme ukrepe, ki jih zahteva sklep OECD in člen 11 Konvencije, da bi zagotovila, da sedanje kontrole pošiljk nenevarnih plastičnih odpadkov, vključno z nekaterimi mešanicami nenevarnih plastičnih odpadkov, znotraj Unije in EGP, ostanejo nespremenjene.
            
         
         
            Člen 2
            Glede na razvoj dogodkov na štirinajstem zasedanju Konference pogodbenic se lahko predstavniki Unije v posvetovanju z državami članicami na usklajevalnih sestankih na kraju samem dogovorijo o manjših spremembah stališča iz člena 1 brez nadaljnjega sklepa Sveta.
         
         
            Člen 3
            Ta sklep začne veljati na dan sprejetja.
         
         
            V Luxembourgu, 15. aprila 2019
            
               
                  Za Svet
               
               
                  Predsednik
               
               P. DAEA
            
         
         
            (1)  Sklep Sveta 93/98/EGS z dne 1. februarja 1993 o sklenitvi, v imenu Skupnosti, Konvencije o nadzoru prehoda nevarnih odpadkov preko meja in njihovega odstranjevanja (Baselska konvencija) (UL L 39, 16.2.1993, str. 1).
         
            (2)  Uredba (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (UL L 190, 12.7.2006, str. 1).